钦定古今图书集成/明伦汇编/氏族典/第216卷 > 《凌迪知万姓统谱》 > 和岘
## 钦定古今图书集成/明伦汇编/氏族典/第216卷 > 《凌迪知万姓统谱》 > 和岘

按《宋史和岘传》：“岘字晦仁，开封浚仪人。父凝，岘生之
年，适会凝入翰林，加金紫，知贡举。凝喜曰：‘我平生美
事，三者并集此子。因名之曰三美。七岁以门荫为左
千牛备身，迁著作佐郎。汉乾祐初，加朝散阶，十六登
朝为著作郎。丁父忧。服阕，拜太常丞。建隆初，授太常
博士。从祀南郊，赞导乘舆，进退闲雅。太祖谓近侍曰：
‘此谁氏之子，熟于赞相’’？”左右即以岘门阀对。俄拜刑
部员外郎兼博士，仍判太常寺。乾德三年春，初克夔
州，以内衣库使李光睿权知州，岘通判州事，代还。开
宝初，迁司勋员外郎，权知泗州，判吏部南曹，历夔、晋
二州通判。九年，江南平，受诏采访。太宗即位，迁主客
郎中。太平兴国二年，知兖州，改京东转运使。岘性苛
刻鄙吝，好殖财，复轻侮人。尝以官船载私货贩易规
利。初为判官郑同度论奏，既而彰信军节度刘遇亦
上言，按得实，坐削籍，配隶汝州。六年，起为太常丞、分
司西京，复阶勋章服。端拱初，上躬耕籍田，岘奉留司
贺表至阙下，因以其所著《奉常集》《秘阁集》注释《武成
王庙赞》奏御，上甚嘉之。复授主客郎中、判太常寺兼
礼仪院事。是秋，得暴疾卒，年五十六。